אליעזר גולדברג

אליעזר גולדברג (24 במאי 1931 – 11 במרץ 2022) היה משפטן ישראלי. כיהן כשופט בית המשפט העליון בשנים 1984–1998 וכמבקר המדינה בשנים 1998–2005. היה גם נציב תלונות הציבור על השופטים ויו"ר הוועדה המייעצת למינוי בכירים בשירות המדינה. נולד וגדל בירושלים. למד בגימנסיה העברית רחביה בירושלים, וסיים את חוק לימודיו בשנת 1949. בשנים 1952–1955 למד משפטים באוניברסיטה העברית בירושלים. התמחה בלשכתו של נשיא בית המשפט המחוזי בירושלים, צבי עלי בקר, ובשנת 1957 קיבל רישיון עורך דין. בשנים 1957–1960 שימש עורך דין במשרד עורך דין פ. רבינוביץ'. לאחר מכן עבד במשרד עורכי דין הילר וא. דורי, עד חודש מאי 1964. בשנת 1964 החל בקריירת השיפוט שלו. בשנים 1964–1965 כיהן בתפקיד שופט תעבורה. בשנים 1965–1974 כיהן כשופט בית משפט השלום בירושלים. באוגוסט 1974 מונה לשופט בית המשפט המחוזי בירושלים, ובמאי 1982 התמנה לסגן נשיא בית המשפט. במשך שנה (מרץ 1983-מרץ 1984) כיהן כשופט בפועל בבית המשפט העליון, וב-18 באפריל 1984 התמנה לכהונת שופט בית המשפט העליון במינוי קבע. שימש יושב ראש ועדת הבחירות המרכזית לכנסת ה-12. שימש חבר, ואחר כך יושב ראש הוועדה לסדר הדין הפלילי. כיהן כחבר בוועדת שמגר, לחקירת אירוע הטבח במערת המכפלה בפורים תשנ"ד-1994. היה חבר בוועדה לעניין הרשעה על סמך הודאה בלבד והעילות למשפט חוזר. בדו"ח הוועדה, שהוגש ב-1994, כתב: ”את התפישה כי הודיית נאשם בחקירתו היא 'מלכת הראיות', יש לקבל עם קב חומטין, וההנחה כי אין אדם משים עצמו רשע, במשמעות כי אין אדם מפליל עצמו ללא עוול בכפו, איננה יכולה להתקבל כהנחה משפטית”. חלק מהמלצות הוועדה מומשו בתיקון לחוק בתי המשפט. היה יושב ראש הוועדה לבחינת דרכי ההבניה של שיקול הדעת השיפוטי בגזירת הדין. נמנה עם חברי ההרכב בפסק דין בנק המזרחי, שבו כתב: גם מן הפן המשפטי שינו שני חוקי היסוד, חוק יסוד: כבוד האדם וחירותו וחוק יסוד: חופש העיסוק, את הנורמה אשר נתנה את ההכרה לזכויות האדם שנקבעו בהם. זכויות אלה אינן עוד רק זכויות "טבעיות"; אין הן עוד תולדה רק של הכרה שיפוטית; ואין על האזרח להילחם עוד על עצם ההכרה המשפטית באחת מן הזכויות. המקור המשפטי אשר מעגן עתה את הזכויות; מעמדן כזכויות חוקתיות על-חוקיות; שריונן (בדרך זו או אחרת) של הזכויות; וכפועל יוצא - סמכות הביקורת הנתונה לבית המשפט על החקיקה והסעדים החוקתיים שבידו ליתן, ששיאם בהכרזה על בטלות חוק - כל אלה בוודאי נותנים יסוד לומר כי נפל דבר בישראל במרץ 1992. — ב-30 ביוני 1998 פרש לגמלאות. במאי 1998 נבחר על ידי הכנסת לכהן כמבקר המדינה ונציב תלונות הציבור לתקופה של שבע שנים. גולדברג כיהן בתפקיד מ-5 ביולי 1998 ועד 4 ביולי 2005. ב-18 במאי 2006 קיבל את אות אביר איכות השלטון מטעם התנועה לאיכות השלטון, על פועלו בתחום המשפט. ב-2007 עמד בראש ועדה להסדרת התיישבות הבדואים בנגב. ב-2008 התמנה לנציב תלונות הציבור על שופטים. על פעולתו בתפקידו זה אמר: ”אני מחמיר עם אחרים מפני שאני מחמיר גם עם עצמי ומפני שאני חושב ששופט חייב להחמיר עם עצמו”. החלטה בולטת שלו הייתה בעניינה של השופטת ורדה אלשיך, ביוני 2012, שבה קבע כי אלשיך ביצעה 36 תיקונים טכניים ומהותיים בפרוטוקול דיון שהתנהל בפניה, כדי להחמיר בתיאור התנהלות עו"ד שנגדו התלוננה. בשנת 2013 הסתיימה כהונתו בתפקיד זה. במקביל לתפקידו זה הרצה במכללת ספיר בקורס ביקורת על מוסדות המדינה. בשנת 2018 מונה ליו"ר הוועדה המייעצת למינוי בכירים בשירות המדינה. הוועדה בראשותו אישרה את מינויים של אביב כוכבי לרמטכ"ל ואמיר ירון לנגיד בנק ישראל. בנובמבר 2018 הכריע בהחלטה להמליץ שלא למנות את משה אדרי למפכ"ל המשטרה. בשנת 2014 המליצה וועדה בראשותו על רכישת מטוס לשימוש ראש הממשלה ונשיא המדינה ועל הקמת מעון לראש הממשלה לצד משרדו. גולדברג נפטר ב-11 במרץ 2022 בגיל 90, והובא לקבורה בהר המנוחות. אהרן ברק, דברי פרידה מהשופט אליעזר גולדברג, בספרו: מבחר כתבים ד - על בית המשפט ושופטיו, 2017 אליעזר פני-גיל ושלומי שני, להגיד שהמערכת הפנימה את חשיבות הביקורת? לא, לא, לא, עורך הדין, אוקטובר 2013 אליעזר גולדברג, באתר הרשות השופטת שמעון קדוש ואפרים דה-האס, ‏תשעה מן העליון - הרהורים שלאחר השפיטה - אליעזר גולדברג, עלי משפט ז, 65 (2009) אליעזר גולדברג, דרך מינוי מבקר המדינה, ערוץ חוק ומשפט באתר יוטיוב עופר אדרת, מבקר המדינה ושופט בית המשפט העליון לשעבר אליעזר גולדברג מת בגיל 90, באתר הארץ, 12 במרץ 2022 יאיר אלטמן, הלך לעולמו שופט ביהמ"ש העליון בדימוס אליעזר גולדברג, באתר ישראל היום, 12 בפברואר 2022 אליעזר גולדברג (1931-2022), דף שער בספרייה הלאומית חוק בתי המשפט (תיקון מס' 22), התשנ"ו-1996, באתר הכנסת ע"א 6821/93 בנק המזרחי המאוחד בע"מ נ' מגדל כפר שיתופי, ניתן ב-9 בנובמבר 1995 אליעזר גולדברג - מבקר המדינה בשנים 2005-1998, באתר מבקר המדינה הוכרזו הזוכים באות "אביר איכות השלטון", באתר ynet, 5 באפריל 2006 דו"ח גולדברג אליעזר פני-גיל ושלומי שני, להגיד שהמערכת הפנימה את חשיבות הביקורת? לא, לא, לא, עורך הדין, אוקטובר 2013 תומר זרחין, השופטת ורדה אלשיך שינתה פרוטוקול שלא כדין, באתר הארץ, 4 ביוני 2012 מורן אזולאי, אלי סניור ואיתמר אייכנר, דרמה לילית: הוועדה פסלה את מינוי אדרי למפכ"ל, באתר ynet, 30 בנובמבר 2018 רוני זינגר, ועדת גולדברג ממליצה: לרכוש מטוס לרה"מ ולבנות את מעונו, באתר כלכליסט, 23 באפריל 2014 צבי זרחיה, עלות טיסה במטוס רה"מ כפולה מטיסה במטוס חכור, באתר כלכליסט, 9 במרץ 2022 מתן וסרמן, ‏הובא למנוחות שופט העליון ומבקר המדינה לשעבר אליעזר גולדברג, באתר מעריב אונליין, 13 במרץ 2022